ยืนยันเลื่อนฉีดวัคซีนโควิดแอสตร้าเซนเนก้าเข็ม 2 เป็นไปตามข้อมูลวิชาการ ไม่ใช่เพราะมีปัญหาการจัดส่งวัคซีน
นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวถึงกรณีที่สังคมออนไลน์มีการวิพากษ์วิจารณ์กรณีหลายโรงพยาบาลเลื่อนนัดการรับวัคซีนโควิด -19 ของแอสตร้าเซนเนก้าเข็มที่ 2 ออกไป จนเกิดคำถามว่า มีการนำวัคซีนไปให้ใครฉีดก่อนหรือไม่ หรือว่ามีการปรับแผนการกระจายวัคซีนโควิดใหม่ ว่า จากสถานการณ์การระบาดโควิด -19 ที่มีการเปลี่ยนแปลงนั้น จำเป็นต้องมีการปรับแผนกระจายวัคซีนโควิด -19 เพื่อให้ฉีดแก่ประชาชนมากขึ้นและเหมาะสมกับสถานการณ์ปัจจุบันให้มากที่สุด อย่างไรก็ตาม การฉีดวัคซีนโควิดแอสตร้าฯ เข็มที่ 2 ที่มีการขยายเวลาการรับนั้น ได้มีการประกาศไปก่อนหน้านี้แล้วว่า สามารถรับเข็มที่ 2 ได้ยาวถึง 16 สัปดาห์ จากเดิม 10 สัปดาห์ ซึ่งได้เลื่อนทั้งหมดให้เป็นล็อตเดียวกัน คือตั้งแต่เดือนมิถุนายนนี้ ที่จะมีการฉีดวัคซีนแอสตร้าฯ เข็มที่ 1 จะเป็นเดือนมิถุนายน หลังจากนั้นเข็มที่ 2 จะเป็นเดือนตุลาคม 2564 ตรงนี้มีข้อมูลวิชาการรองรับ ว่า ภูมิคุ้มกันจะขึ้นสูงขึ้นได้เร็วส่วนกรณีที่มีการวิพากษ์วิจารณ์ว่า โรงพยาบาลเลื่อนรับวัคซีนแอสตร้าฯเข็มที่ 2 เพราะรัฐบาลอาจไม่พร้อมเรื่องจำนวนวัคซีนที่จะเข้ามานั้น นายแพทย์เกียรติภูมิ กล่าวว่า ทางแอสตร้าฯ เข้าใจในแผนการกระจายวัคซีนของไทยและได้หารือกันแล้วว่าต้องจัดส่งให้ได้ตามแผน ดังนั้น จึงไม่มีปัญหา คาดว่า มิถุนายนก็จะได้ตามแผน แต่ปัจจุบันไทยก็มีวัคซีนซิโนแวคอยู่ และเดือนมิถุนายนจะสั่งอีก 3 ล้านโดสเป็นอย่างน้อย นำมาเสริมกับวัคซีนแอสตร้าฯ ที่เป็นวัคซีนหลักด้วย